*Časni crngorski skupe!*

*Dragi moji Katunjani!*

*Uvaženi prijatelji,*

Vi koji ste barjacima okitili nebo koje nidje nije „tako plavo kao iznad Crne Gore“.

Vi koji ste tabali ovu stazu ka Lipi Cuckoj i slali poruke **da je Crna Gora vječna i jedna jedina**.

Počastvovan sam što mogu da vas danas pozdravim na ovogodišnjem *Pohodu herojima Božićnog ustanka*. Božićni ustanak je jedan od najznačajnijih događaja u istoriji Crne Gore XX vijeka, čiji su simboli i ciljevi, iako dugo potiskivani, osporavani i prećutkivani, definitivno vaskrsli i trijumfovali 21. maja 2006. godine. Herojima Božićnog ustanka je pripala velika istorijska slava i zasluga jer su, odmah nakon nečasnog ukidanja nezavisne crnogorske države na Podgoričkoj skupštini, pokrenuli borbu za obnovu crnogorske državne nezavisnosti. Naša generacija je to borbu uspješno dovršila na mirnom, demokratskom i od cijelog svijeta prihvaćenom referendumu 2006. godine iz koga se rodila moderna, građanska i evroatlantska Crna Gora. Heroji Božićnog ustanka su nam pokazali put i upalili luču crnogorske slobode.

Zato je prilika da se danas, na Lipi Cuckoj, sjetimo učesnika Božićnog ustanka i pripadnika komitskog pokreta “Za pravo čast i slobodu Crne Gore”, da im odamo počast i poštovanje, uz poruku da njihova borba, stradanje, muke i žrtve nijesu bili uzaludni, jer današnja Crna Gora je ponovo svoja na svome, ima svoje pravo, svoju čast i svoju slobodu. Današnja Crna Gora ima ono za šta su se Božićni ustanici borili. Crna Gora u svojoj hiljadugodišnjoj istoriji ima adrese i lokacije svojih temeljnih stubova. Onih nosećih vertikala koje su konstruktivno spajale stoljeća i generacije. Spajali ih u tom iskonu crnogorske genetike da jedna slamka izdrži sve male i velike vihorove, vihorove koji su lomili, ali koji nikada nijesu slamali.

Jedna od tih nosećih vertikala su i Cuce i Katunska nahija, i ja se kao Cuca i Katunjanin, posebno time i ponosim. Tu su i naše komšije Ćeklići, jer nas je i kralj Nikola ujedinio u jednom kolu gdje je za Cuce i Ćekliće napisao:

„Dvoje Cuca i Ćeklića,

U jedno su kolo bili;

Zajedno su ratovali,

 Zajedno se proslavili.“

"Cuce su moja visoka vojna akademija", govorio je kralj Nikola. Mjesto heroja i ratnika, onih koji su se "smrti grohotom smejali", kako je pisao Miloš Crnjanski, Ođe su život i smrt sjedinjeni, jer se živjelo od slobode i umiralo za slobodu. Ođe se i gorjelo kako se niđe nije gorjelo, jer je vatra prkosa i ponosa jednom zapaljena, postala neugasiva zublja u plamenu vječnoga trajanja Crne Gore.

Kada je 1919. započela krvava i tada se činilo, beznadežna borba za obnovu, 1918. unižene i ugašene, crnogorske države, činilo se da je otpočeo novi vijek, novi vijek koji će otvoriti duboke jame podjela i hajki u Crnoj Gori.

Sjeme borbe za obnovu nezavisnosti Crne Gore se zametnulo i ođe, u Cucama, gdje se žar borbe za svoju državu početkom XX vijeka održao cijeli vijek, kao žar za obnovu državnosti početkom XXI vijeka.

Zato na ovom mjestu moramo odati priznanje Krstu Zrnovom Popoviću za ono što je uradio kao jedan od vođa Božićnog ustanka i pokreta “Za pravo čast i slobodu Crne Gore”. Moramo se podsjetiti tragične žrtve porodice Petra Zvicera, jer je to jedan od simbola drame crnogorskog naroda.

Vjekovnim trajanjem Crne Gore prolama se strašni krik Zvicera koji su gorjeli na lomači koju su razgorjeli major Kecmanović i ini razulareni mrzitelji crnogorske države i njene slavne dinastije Petrović-Njegoš. Petra Zvicera, odmetnika te strašne 1923. godine, spalivši njegovu porodicu, nijesu uhvatili. Nijesu ga uhvatili ni onda kad su ga likvidirali, jer san se ne može uhvatiti. A Petar Zvicer iz mojih Rokoča, Cuca, Katunske nahije, Cetinja, bio je i jeste san vječne Crne Gore. San koji je naša generacija dosanjala, san koji se brani i koji ćemo vječno braniti.

Danas odajemo priznanje značaju i ulozi Komitskog pokreta. Istovremeno, nemoguće je opravdati kasniju kolaboraciju nekih sljedbenika ovoga pokreta sa okupatorom, jer je antifašistička ideja bila i ostala istorijski temelj savremene i buduće Crne Gore.

Ovo vam, dragi moji prijatelji, govorim kako bismo se približili sebi nekadašnjima i sadašnjima, a udaljili od svega što nas kao narod razjedinjuje.

Vjekovima su zavojevači shvatali da Crnogorcima ne mogu oduzeti slobodu.

Nažalost, u tome su uspjeli tek kada su 1918. uspjeli da zavade i zavedu našu braću.

Zato je važno da tu istorijsku lekciju naučimo jednom za vazda, zato je važno da se saberemo, da se ujedinimo u onome čemu bismo svi trebalo da težimo – dijalogu i građanskoj državi.

Borili smo se i borićemo se za pravo, čast i slobodu Crne Gore dostojanstveno, čojski i junački, kako smo to uvijek radili i kako nam priliči.

Radićemo o dobru i napretku za sve naše građane jer je to najbolja garancija budućnosti naše države.

Tako smo i obnovili nezavisnost i tako ćemo odoljeti i svim ovovremenim i svim budućim izazovima. Odoljeti u korist pokoljenja i vječne zublje slobode koju svi nosimo u svojim srcima.

Svjedoci smo šta su nam kroz istoriju donijele podjele. I mnogo veće države i narodi su se kolebali pod teretom podjela, a kamoli mala Crna Gora, koja svoju veličinu ostvaruje sadržajem svoje viševjerske i višenacionalne tolerancije. Crna Gora je dragulj Balkana, zato što je uspjela da se otrgne balkanskim sukobima i podjelama.

Zbog toga, glas sa Lipe Cucke ima pravo, ima želju i ima potrebu da Crnu Goru pozove na zajedništvo i to vriskom opomene šta se to sve prije jednog stoljeća dešavalo kada je Crna Gora bila raspolućena i obespravljena.

Moderna Crna Gora, Crna Gora u 21. vijeku, Evropska i Evroatlanska Crna Gora, ne želi da bude „i dar i prokletstvo“.

Težimo da nam svaki naredni crnogorski dan bude dan napretka. Iza sebe moramo ostaviti prokletstvo podjela, primitivizam zavađenih, zablude sluganstva.

Tako ćemo se sve više približavati onom „daru Crne Gore“ a to su i Katunska imanja i plaže Primorja i skijaške staze i jezera Bjelasice i crmnički i podgorički vinogradi i njeguški vazduh, vjetar Krnova i sunce Ulcinja, kanjoni Morače, Tare, Mrtvice...

Ima li pravo prostor sa toliko darova da bude podijeljen, zavađen, da bude nerazvijen.

Nema pravo na to ali ima da PRAVOM, ČAŠĆU I SLOBODOM sačuva i iskoristi sve crnogorske darove i pretvori ih u evropski kvalitet života, koji će najbolje čuvati sve amanete i Božićnog ustanka i vjekovnih crnogorskih stremljenja da budu svoji na svome.

Adresa istorije mora da bude i adresa razvoja. Tu smo da pažljivo i odgovorno osmišljenim razvojnim projektima oživimo ovo područje, da pružimo podršku dobrim domaćinima koji su počeli svoje razvojne „katunske priče“ i da motivišemo ostale da vide kako Katunsko imanje može da bude i ugodnost zavičaja ali i sigurnost biznisa.

Zbog toga smo pokrenuli i realizujemo brojne infrastrukturne projekte, zbog toga je Vlada odlučna da na jesen ove godine krene sa kapitalnim projektom izgradnje moderne saobraćajnice dužine 44km koja će povezati Cetinje i Nikšić, crnogorsku Prijestonicu i crnogorsku uzdanicu.

PRAVO, ČAST i SLOBODA su privilegije dobrih domaćina koji zavise samo od sebe i svoga rada. Takvi domaćini su oslonci porodice, sela, opštine i države.

Mi hoćemo da Crna Gora bude zemlja dobrih domaćina jer je sa dobrim domaćinima budućnost uvijek najizvjesnija i najsigurnija.

Dragi prijatelji,

Pod zakletvom božićnjih ustanika i zavještanjem crnogorskih komita *za pravo, čast i slobodu Crne Gore* sve vas pozdravljam, a heroji Božićnog ustanka neka vjekuju u oreolu časti i slave, u našem pamćenju i sjećanju.

Da je vječna Crna Gora!